b'\n_START_ARTICLE_\nArrows Grand Prix International\n_START_SECTION_\nIstorija\n_START_PARAGRAPH_\nKomandos istorija prasideda 1977 m., kai j\xc4\x85 \xc4\xafk\xc5\xabr\xc4\x97 ital\xc5\xb3 finansininkas Franco Ambrosio ir jo kolegos - Alanas Reesas, Jackie Oliveris, Dave Wassas ir Tony Southgate. Komandos pavadinimas buvo duotas sud\xc4\x97jus j\xc5\xb3 pavard\xc5\xbei\xc5\xb3 pirm\xc4\x85sias raides. _NEWLINE_Savo pirm\xc4\x85j\xc4\xaf Formul\xc4\x97s 1 automobil\xc4\xaf komanda suk\xc5\xabr\xc4\x97 vos per 53 dienas, o pirmasis lenktynininkas, su kuriuo buvo pasira\xc5\xa1yta sutartis tapo italas Riccardo Patrese. Jis jau tre\xc4\x8diose komandos lenktyn\xc4\x97se peln\xc4\x97 pirmuosius ta\xc5\xa1kus._NEWLINE_Didel\xc4\x97 dalis komandos \xc4\xafk\xc5\xabr\xc4\x97j\xc5\xb3 anks\xc4\x8diau dirbo su Shadows ekipa ir pastaroji apkaltino Arrows ekip\xc4\x85 naudojant nuo j\xc5\xb3 nukopijuot\xc4\x85 automobil\xc4\xaf. Teismas tai \xc4\xafrod\xc4\x97 ir k\xc5\xabr\xc4\x97jai per 52 dienas pagamino nauj\xc4\x85 A1 automobil\xc4\xaf. Tuo metu i\xc5\xa1 ekipos pasitrauk\xc4\x97 Ambrosio, nes susilauk\xc4\x97 kaltinim\xc5\xb3 finansin\xc4\x97mis machinacijomis._NEWLINE_Iki 1984 m. sezono ekipa naudojo Ford kompanijos variklius ir negal\xc4\x97jo pademonstruoti ger\xc5\xb3 rezultat\xc5\xb3. V\xc4\x97liau \xc4\xaf komand\xc4\x85 at\xc4\x97jus BMW varikli\xc5\xb3 tiek\xc4\x97jui ir ekipos r\xc4\x97m\xc4\x97jui tapus Barclay, rezultatai kiek pager\xc4\x97jo. 1988 m. sezon\xc4\x85 ekipa baig\xc4\x97 tur\xc4\x97dama 23 ta\xc5\xa1kus ir u\xc5\xbekopdama ant ketvirtos absoliu\xc4\x8dios \xc4\xafskaitos vietos (viena 3 ir keturios 4 vietos sezone).\n_START_SECTION_\nFootwark Arrows\n_START_PARAGRAPH_\n1990 m. ekip\xc4\x85 nusipirko japon\xc5\xb3 verslininkas Wataru Ohashi ir ekipa buvo pervadinta \xc4\xaf Footwark Arrows. Iki pat 1996 m. sezono Arrows buvo vadinama Footwark. Tuo laikotarpiu ekipa naudojo Porshe, v\xc4\x97liau Mugen Honda variklius, ta\xc4\x8diau geresni\xc5\xb3 rezultat\xc5\xb3 nepasiek\xc4\x97.\n_START_SECTION_\nArrows sugr\xc4\xaf\xc5\xbeimas\n_START_PARAGRAPH_\nNuo 1997 m. sezono ekipa v\xc4\x97l vadinosi Arrows. Komandos vadovu tapo Tom Walkinshaw. Iki pat ekipos pasitraukimo i\xc5\xa1 Formul\xc4\x97s 1 2002 m. joje lenktyniavo tokie lenktynininkai kaip Damonas Hillas, Mika Salo, Heinz-Harald Frentzenas, Pedro de la Rosa, Josas Verstappenas, ta\xc4\x8diau ger\xc5\xb3 rezultat\xc5\xb3 d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 ekipa nedemonstravo. Per tuos \xc5\xa1e\xc5\xa1erius metus ekipa pasiek\xc4\x97 vien\xc4\x85 fini\xc5\xa1\xc4\x85 podiume ir dvi 4 vietas.\n_START_SECTION_\nPasitraukimas i\xc5\xa1 Formul\xc4\x97s 1\n_START_PARAGRAPH_\nPaskutiniame sezone ekipa pasira\xc5\xa1\xc4\x97 sutart\xc4\xaf su Cosworth varikli\xc5\xb3 tiek\xc4\x97ju, ta\xc4\x8diau viduryje sezono pritr\xc5\xabkus l\xc4\x97\xc5\xa1\xc5\xb3 sumok\xc4\x97ti lenktyninink\xc5\xb3 atlyginimus ir tiek\xc4\x97j\xc5\xb3 i\xc5\xa1laidas, ekipa pasitrauk\xc4\x97 i\xc5\xa1 Formul\xc4\x97s 1._NEWLINE_Per vis\xc4\x85 istorij\xc4\x85 ekipa dalyvavo 368 lenktyn\xc4\x97se, ta\xc4\x8diau nepeln\xc4\x97 nei vienos pergal\xc4\x97s.'